OD KUĆE DO ŠKOLE

„Zadnji put te zovem!“ Znak je za moje žurno ustajanje. Svako jutro isto. Mama me budi. Za doručak nemam vremena, jurim kao stampedo u kupaonicu i trčim kroz naselje do autobusne postaje. Jutro je hladno, ali dan obećava lijepo vrijeme. Jurim prečicom pored istih kuća koje izbacuju svoje pospane stanare. Neki idu u školu, neki na posao, a neki na pazar. Ovi posljednji me čude i uvijek pomislim „zašto ti ljudi još ne spavaju?“.

U zadnji tren stižem na autobusnu postaju, zaobilazim gradilište na kojem obnavljaju trafiku. Jedan čovjek se ljuti jer nema gdje kupiti novine i cigarete. *Bus* kasni i uspijevam *snimiti* novi krov na stajalištu. Bilo je i vrijeme! Cijelu zimu kiša nam se slijevala na vrat sa staroga krova.

U autobusu je gužva i jako je zagušljivo. Bacim pogled na kip sv. Ante u Strožancu koji postojano stoji na svome mjestu i zamolim ga da mi se smiluje i skine s moga ruksaka ruku jedne punije gospođe. Prolazim pored stobrečkog kampa i moje omiljene pekare na Šinama, što me podsjeti na glad. Vidim i vrijedne dečke koji jure na trening na stadion NK Primorac. Tu je i Lovrinac postaja, neobično miran i potpuno u suprotnosti gužvi, jurnjavi i prometnoj buci. Kao kontrast Lovrincu nailazi zgrada Elektrodalmacije, iz koje kada stignu uplatnice bolje vam je ne biti stanovniik moje kuće. Svatko svakoga krivi za veliku potrošnju i još veći račun. Tako da mogu birati hoću li završiti poslije toga na Križinama ili Firulama jer obje su mi usput. Tu viđam puno ljudi: veselih, tužnih, uplakanih... Mene obje bolnice rastuže i bude mi žao svih ljudi koji tamo završe. Moj autobus ide dalje ne mareći za osjećaje i evo *Bača*: ljeto, picigin, kupanje...

Iz moga sanjarenja me trgne dolazak na Rivu. Legendarna gužva. Svi nekamo žure i čudim se kako uopće itko ikamo stiže. Tko je od tih ljudi uopće svjestan kako prolazi najljepšim dijelom našega grada? Malo tko, osim turista koji će svojim kamerama tu ljepotu zabilježiti i prenijeti na sve strane svijeta.

Prolazim kraj Opće gimnazije, opjevanog Đardina, pa pored zgrada Općine i Suda što me svaki puta podsjeti na nešto ozbiljno i strogo.

Prolazim pokraj Parka Emanuela Vidovića koji je zadnja stanica i prolazim Tehničke škole i sve se nižu jedno za drugim poznato, isto, a opet drukčije. Imam osjećaj kako je u svakoj drugoj zgradi pekara i sada već ozbiljno računam hoću li stići prije škole na *marendu*. U Konzumu ipak kupujem nešto za jesti. Naizgled, *naj* put u školu izgleda svaki dan isto, ali ipak promjene su vidljive. Dio su naše svakodnevnice. Danas je to krov na stajalištu, sutra će osvanuti nova trafika, prekosutra neka nova fasada... Ali, da i nema takvih promjena, svakoga dana susret ćemo nekog novog čovjeka, zamijetiti neku sitnicu koju dosad nismo vidjeli i promjene su tu oko nas.

Ivica Bago 1.d/2015.